R1 m. se perlemoen in Kaapstad gevind | Netwerk24
R1 m. se perlemoen in Kaapstad gevind
Die polisie het Woensdag beslag gelê op perlemoen ter waarde van R1 miljoen in Burgundy Estate in Kaapstad.
’n 45-jarige man sal na verwagting Vrydag in die landdroshof in Parow verskyn nadat perlemoen ter waarde van R1 miljoen Woensdag in sy besit gevind is.
Sers. Noloyisa Rwexana, polisiewoordvoerder in die Wes-Kaap, sê lede van die blitspatrollie het Woensdag ’n wit Opel Corsa in De Wingerd-rylaan in Burgundy Estate in Kaapstad voorgekeer en op ’n vals kompartement tussen die agterste sitplek en kattebak afgekom.
“Die bestuurder van die motor het die polisie na sy eiendom geneem waar beslag gelê is op 2 064 stukke perlemoen ter waarde van R1 miljoen,” sê Rwexana.
Die polisie het ook beslag gelê op toerusting wat gebruik word om perlemoen te verwerk en te droog.
“Dié toerusting sluit groot kookpotte, gassilinders, waaiers, plastiekbakke en sakke sout in.
“Die verdagte sal in die hof verskyn op aanklag van die onwettige handel in perlemoen.”
Meer oor: Kaapstad | Misdaad | Klopjag